Gar sin-agi n yimedyaten, tettban-d ṭṭbiɛa n yiwudam belli uccen d bu-tḥila, ma d izem d bunniya. Maca yella umgired deg wamek i d-ttwagelmen imi di tmacahut d afham ara nefhem amek i ggan yiwudam-agi, maca di tezlit amedyaz, yessemres aɣanib-is anda i ibeddel talɣa n yinnaw i yellan gar yiɣersiwen-agi (izem d wuccen) imi amedyaz di tezlit-is yefka udem i wuccen yerra-t amzun d amdan i yettaken iles i wayeḍ meḥsub yettcuffu-as aqenduṛ akken kan ad yessiweḍ ɣer wanda i yebɣa aya, yettban-d anda i as-yenna: “Asidi lḥakkem”, “Alamma d win yeγran am kečč”. Yenna-d diɣen s wudem usrid belli izem yesɛa nniya di tenfalit-agi “Mi iqerreb s nniya-s”.